《老僧提唱》
清代·成鹫

不愿百二如赵州，八十行脚心未休。不愿千岁如宝掌，沧桑阅尽增惆怅。

但须一念到万年，何用三登还九上。忆昔当初脱白时，眼空三界无龙象。

光阴强半易蹉跎，烟水百城空莽宕。自从身入老人场，壮志潜销气凋丧。

两条寒涕镇垂膺，一緉芒鞋输少壮。徒行一步当十步，岭长百丈如千丈。

青蔬赤饭栗棘蓬，藜羹茗饮桃花浪。只愁信施己难消，拚此身心作回向。

百八菩提如意珠，六字洪名无尽藏。店远村遥未抵家，水尽山穷须谛当。

钟初鸣，鸡再唱。殷勤借问老同参，百尺竿头谁向上。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。